S-239/2007

Mál þetta, sem var dómtekið 4. desember sl., hefur sýslumaðurinn á Akureyri höfðað hér fyrir Héraðsdómi Norðurlands eystra með ákæru, útgefinni 10. september s.l., á hendur X;

„fyrir eftirtalin fjársvik framin árið 2007:

I.

Þann 14. apríl pantað veitingar að andvirði kr. 6.000 á veitingastaðnum Tilverunni, Linnetstíg 1 í Hafnarfirði, og neytt þeirra án þess að geta greitt fyrir veitingarnar.

Telst þetta varða við 248. gr. almennra hegningarlaga nr. 19, 1940.

II.

Þann 14. apríl pantað veitingar að andvirði kr. 5.130 á veitingastaðnum A. Hansen, Vesturgötu 4 í Hafnarfirði, og neytt þeirra án þess að geta greitt fyrir veitingarnar.

Telst þetta varða við 248. gr. almennra hegningarlaga nr. 19, 1940.

III.

Þann 18. apríl pantað veitingar að andvirði 7.190 kr. á veitingastaðnum Pottinum og pönnunni, Brautarholti 22 í Reykjavík, og neytt þeirra án þess að geta greitt fyrir veitingarnar.

Telst þetta varða við 248. gr. almennra hegningarlaga nr. 19, 1940.

Þess er krafist að ákærði verði dæmdur til refsingar.

Í málinu gerir [A], fyrir hönd Tilverunnar veitingahúss ehf., kt. 000000-0000, þá kröfu að ákærði verði dæmdur til greiðslu skaðabóta að fjárhæð kr. 6.000, ásamt vöxtum samkvæmt 8. gr. vaxtalaga nr. 38, 2001, frá tjónsdegi, en síðan dráttarvaxta samkvæmt 9. gr. sömu laga að liðnum mánuði frá birtingu kröfunnar til greiðsludags.“

Mál nr. S-343/2007 var sameinað þessu. Það höfðaði sami sýslumaður gegn ákærða þann 5. október sl.;

„fyrir þjófnað og fjársvik framin árið 2007:

I. ML.024-2007-3808.

Að hafa aðfaranótt miðvikudagsins 16. maí brotist inn í veitingastaðinn Plaza, Geislagötu 7 á Akureyri og stolið þaðan tveimur áfengisflöskum, sem hann var síðan handtekinn með fyrir utan staðinn.

Telst þetta varða við 1. mgr. 244. gr. almennra hegningarlaga nr. 19, 1940.

II. ML.024-2007-3589.

Að hafa þriðjudaginn 8. maí pantað veitingar að andvirði kr. 4.190 á veitingastaðnum Pengs, Strandgötu 13 á Akureyri og neytt þeirra án þess að geta greitt fyrir þær.

Telst þetta varða við 248. gr. almennra hegningarlaga nr. 19, 1940.

Þess er krafist að ákærði verði dæmdur til refsingar.“

Við fyrirtöku málsins þann 4. desember sl. féll ákæruvaldið frá sakargiftum í I. kafla síðari ákærunnar, að undangenginni athugasemd frá ákærða, þannig að honum er aðeins gefið að sök að hafa stolið einni áfengisflösku.

Ákærði játar sök samkvæmt báðum ákærum með framangreindri breytingu. Með játningu hans sem ekki er ástæða til að efa að sé sannleikanum samkvæm er nægilega sannað að hann hafi framið þá verknaði sem honum eru gefnir að sök í ákærum og varða við þar tilgreind ákvæði almennra hegningarlaga.

Samkvæmt sakavottorði hefur ákærði fimm sinnum sætt sektum, fjórum sinnum fyrir brot gegn lögum um ávana- og fíkniefni og umferðarlögum og síðast 20. febrúar 2007 er hann sætti sekt samkvæmt sátt fyrir brot gegn 244. og 245. gr. almennra hegningarlaga. Þann 9. nóvember sl. var hann dæmdur í fjörutíu daga fangelsi og til greiðslu 100.000 króna sektar fyrir nytjastuld og umferðarlagabrot. Þann 27. nóvember var hann síðan dæmdur í þrjátíu daga fangelsi fyrir þjófnað.

Refsingu ákærða ber að tiltaka sem hegningarauka við sjötíu daga fangelsi samkvæmt síðast greindum tveimur dómum, sbr. 78. gr. almennra hegningarlaga. Þykir sá hegningarauki hæfilega ákveðinn með tilliti til 77. gr. almennra hegningarlaga fangelsi í tíu daga.

Bótakrafa þykir nægilega rökstudd og verður ákærði dæmdur til að greiða tjónþola bætur eins og krafist er með vöxtum eins og nánar greinir í dómsorði.

Dóm þennan kveður upp E-kk-nf S-kk-nf, héraðsdómari.

D Ó M S O R Ð:

Ákærði, X, sæti fangelsi í tíu daga.

Ákærði greiði Tilverunni veitingahúsi ehf. 6.000 krónur með vöxtum samkvæmt 8. gr. laga nr. 38, 2001 frá 14. apríl 2007 til 25. október s.á., en dráttarvöxtum samkvæmt 1. mgr. 6. gr. sömu laga frá þeim degi til greiðsludags.